重到渭上舊居
作者：白居易
朝代：唐

paragraphs: 舊居清渭曲，開門當蔡渡。
十年方一還，幾欲迷歸路。
追思昔日行，感傷故游處。
插柳作高林，種桃成老樹。
因驚成人者，盡是舊童孺。
試問舊老人，半爲繞村墓。
浮生同過客，前後遞來去。
白日如弄珠，出沒光不住。
人物日改變，舉目悲所遇。
回念念我身，安得不衰暮。
朱顏銷不歇，白髮生無數。
唯有山門外，三峰色如故。